pt gl ca gl gl gl en en fr da en gl pt es gl gl gl gl fr gl en fr gl gl gl gl pt gl gl gl gl gl gl gl gl gl gl es es es es es en en de gl gl gl en en fr da en gl pt es gl gl gl gl fr gl
Andrea Motis | Festival Internacional de Jazz e Blues de Pontevedra
André B. Silva 'THE GUIT KUNE DO'
Andrea Motis (Barcelona, 9 de maio de 1995) —cantante, compositora, trompetista e saxofonista— é unha das artistas de jazz españolas de maior proxección internacional. Canta desde os tres anos, pero a súa formación musical comezou aos sete, na Escola de Música de Sant Andreu (Barcelona), integrándose pronto, aos once anos, na Sant Andreu Jazz Band. Aos doce, empezou a colaborar co seu mentor e descubridor artístico, Joan Chamorro, e protagonizou, xunto a outros mozos músicos, a película documental A film about kids and music, desenvolta a partir do exitoso experimento, ideado polo propio Chamorro, que consistía na formación dunha big band infantil integrada por alumnos da súa escola para interpretar un repertorio de jazz clásico, xunto a músicos xa consagrados como Wycliffe Gordon, Terell Staford, Jesse Davis ou Ricard Gili.
Aos catorce anos, Motis gravou o seu primeiro disco de standards, Joan Chamorro presenta Andrea Motis, ao que seguiu, en 2012, outro álbum titulado Feeling Good.
Con só dezaseis anos foi convidada por Quincy Jones para formar parte do seu grupo Quincy Jones & The Global Gumbo All Stars no Festival de Perelada, unha das citas imprescindibles dos veráns musicais en España.
Tras a importante repercusión dos seus primeiros discos, chegou o seu primeiro lanzamento mundial, Emotional Dance (2017) no selo Impulse! e, posteriormente, Do outro lado do azul (2019), en Verve, o que a converteu na primeira artista española en publicar baixo estes dous selos emblemáticos da historia do jazz.
En Emotional Dance debutou como compositora, con dous temas en inglés e outro instrumental.
En 2021 lanzou o seu terceiro disco Colors & Shadows, tamén cun importante impacto entre crítica e público.
Ao longo da súa carreira, Andrea colaborou con artistas lendarios como o xa citado Quincy Jones, e tamén con estrelas como Omara Portuondo, Milton Nascimento, Gil Goldstein, Scott Hamilton ou Yo-Yo Ma, con quen interpretou a dúo no seu último álbum “El cant dels ocells”, unha das composicións máis recoñecidas do músico catalán Pau Casals.
Deu concertos nalgúns dos certames e escenarios máis significativos do jazz mundial, como o Tokyo Jazz Festival, Jazz at Lincoln Center de Nova York, Jazz à Vienne, Blue Note Japan, Auditorio Nacional de Música de Madrid, Festival de Jazz de Barcelona ou o Palau da Música de Barcelona.
Loopholes é o novo proxecto autoeditado de Andrea Motis. Foi estreado no Festival Guitar BCN de Barcelona e no Auditorio Nacional de Música de Madrid o pasado mes de maio. Neste disco, a artista optou polo risco, explorando e mesturando sonoridades que sempre estiveron entre as súas preferencias e influencias musicais máis recoñecibles, como o funk, o jazz eléctrico e o neo-soul.
Andrea Motis conta que o seu obxectivo foi crear un son característico que dese fío ao álbum. Para iso, nutriuse de diversas inspiracións: desde os loops de Robert Glasper ou o son californiano de Jack Johnson, a Fats Waller e o seu “Honeysuckle Rose”, o blues ou, mesmo, o folclore latinoamericano, plasmado na súa persoal versión da coñecida cumbia “El Pescador”.
O álbum contou coa colaboración de Christoph Mallinger e Steph Kondert como coprodutores e foi gravado xunto a unha formación excepcional: ademais dos mencionados Mallinger (guitarra, violín e mandolina) e Kondert (baixo eléctrico), Andrea contou coa axuda do teclista xaponés, residente en Nova York, Big Yuki e coa colaboración de Gregory Hutchinson á batería, de Zé Luís Nascimento á percusión, e de Raja Kassis á guitarra.
Andrea Motis; voz, trompeta
Christoph Mallinger; violín, mandolina, guitarra
Steph Kondert; bajo eléctrico
Embedded video for Andrea Motis
Embedded video for Andrea Motis
André B. Silva 'THE GUIT KUNE DO'